laion/Wikipedia-Exotic huggingface dataset:
וולפגנג זאוואליש

וולפגנג זאוואליש (בגרמנית: Wolfgang Sawallisch; ‏26 באוגוסט 1923 – 22 בפברואר 2013) היה מנצח ופסנתרן גרמני. זאוואליש נולד במינכן והפגין כישרון מוזיקלי מגיל צעיר. בילדותו למד לנגן בפסנתר, ובהמשך למד תיאוריה מוזיקלית, הלחנה וניצוח. מאוחר יותר אמר שהמנצח והמלחין וילהלם פורטוונגלר היה ההשפעה הגדולה ביותר עליו. במלחמת העולם השנייה הוא שירת כמפעיל רדיו בוורמאכט באיטליה, נפל בשבי ובילה זמן במחנות שבויים בריטיים ואמריקאיים. לאחר המלחמה החל זאוואליש בקריירה שלו בבית האופרה באאוגסבורג. בשנת 1953 ניצח על הפילהרמונית של ברלין, המנצח הצעיר ביותר בתולדותיה. בהופעת הבכורה שלו בפסטיבל ביירוית בשנת 1957 ניצח על טריסטן ואיזולדה של וגנר, וגם שם היה המנצח הצעיר ביותר בתולדות ביירוית. משנת 1960 עד 1970 היה מנצח ראשי של התזמורת הסימפונית של וינה ומ-1971 עד 1992 היה מנהל מוזיקלי של האופרה הממלכתית של בוואריה. מ-1993 עד 2002 היה מנהל מוזיקלי של תזמורת פילדלפיה, ולאחר מכן מנצח כבוד, עד לפרישתו. כפסנתרן, ליווה מספר זמרים ידועי-שם בתחום הליד, בהם דיטריך פישר-דיסקאו ואליזבת שוורצקופף. זאוואליש הקליט יצירות של מלחינים רבים, ביניהם ריכרד שטראוס, רוברט שומאן ויוהנס ברהמס. האריה "מלכת הלילה" מתוך חליל הקסם של מוצרט בניצוחו הייתה אחת מהיצירות שנשלחו לחלל בתקליט הזהב של וויאג'ר. זאוואליש נפטר בגיל 89 בביתו שבבוואריה. מדיה וקבצים בנושא וולפגנג זאוואליש בוויקישיתוף וולפגנג זאוואליש, במסד הנתונים הקולנועיים IMDb (באנגלית) וולפגנג זאוואליש, באתר AllMovie (באנגלית) וולפגנג זאוואליש, באתר ספוטיפיי וולפגנג זאוואליש, באתר AllMusic (באנגלית) וולפגנג זאוואליש, באתר MusicBrainz (באנגלית) וולפגנג זאוואליש, באתר Discogs (באנגלית) קורות חיים מפורטות Wolfgang Sawallisch Foundation וולפגנג זאוואליש, באתר "Find a Grave" (באנגלית) Anne Midgette, Wolfgang Sawallisch, Conductor, Dies at 89, הניו יורק טיימס, ‏24 בפברואר 2013 David Patrick Stearns, Wolfgang Sawallisch obituary, The Guardian, ‏24 בפברואר 2013 Music From Earth, תוכנית וויאג'ר, נאס"א ערך זה הוא קצרמר בנושא מוזיקאים. אתם מוזמנים לתרום לוויקיפדיה ולהרחיב אותו.
קריטוקסירינה

קריטוקסירינה (שם מדעי: Cretoxyrhina; מילולית: "חד-אף קרטיקוני") הוא סוג של כריש נכחד שחי בקרטיקון העליון לפני 82–100 מיליון שנה. הוא קרובו הרחוק של העמלץ הלבן, ושייך לסדרה דמויי עמלץ. הוא חי בימי הקרטיקון ביחד עם הכריש סקואליקורקס. לכריש זה נמצאו שיניים רבות ברחבי העולם שאורכן 7 סנטימטרים והן בעלות להב מעוקל וחלק עם ציפוי של אמייל עבה. היו לו 7 שורות שיניים בלסתותיו העצומות, והן עזרו לו לקרוע לגזרים את טרפו. אורכו הגיע ל-9 מטרים, גדול יותר מעמלץ לבן. הכריש שחה בים הפנימי המערבי שלחופיה הקדומים של אמריקה הצפונית וניזון מדגים אחרים כולל כרישים ודגי קסיפקטינוס, מוסזאוריים קטנים, פלזיוזאורים, איכתיוזאוריים וצבי ים גדולים כמו הארכלון. כמו כן נמצא מאובן של פטרנודון עם חוליות שננגסו בידי כריש זה, כנראה כשחלף מעל פני המים ונתפס. כריש זה הופיע בסדרות פלאווורלד ומפלצות חוזרות לתחייה ובסרטים מפלצות ים וSea Rex 3D. מדיה וקבצים בנושא קריטוקסירינה בוויקישיתוף קריטוקסירינה, באתר האנציקלופדיה של החיים (באנגלית) קריטוקסירינה, באתר GBIF (באנגלית)
קרסיגירינוס

קרסיגירינוס (שם מדעי: Crassigyrinus; מילולית: "ראשן עבה") הוא סוג של חולייתן דמוי דג מקבוצת הסטגוצפליה, קרוב של הטיקטאליק, שחי בתקופת הקרבון, לפני 328–345 מיליון שנה. מאובניו נמצאו בסקוטלנד וככל הנראה גם בווירג'יניה המערבית. יצור זה היה דמוי דו-חיים והגיע לאורך שני מטרים והיה בעל מלתעות גדולות בעלות שתי שורות שיניים חדות בלסתותיו. היו לו גפיים זעירות שהוא כמעט ולא השתמש בהן, וזנב רחב שהזכיר זנב סלמנדרה. ליצור היו עיניים גדולות ונראה שהיו מותאמות לראיית לילה או לראייה במים עכורים בהם חי. היצור חי במים מתוקים ברחבי סקוטלנד ורדף אחרי דגים קטנים אותם הרג בנשיכה. בשל מבנה רגליו לא סביר שחי על היבשה. הקרסיגירינוס נכחד לחלוטין לאחר סוף הקרבון המיסיסיפי, כתוצאה מהתייבשות שטחי הביצות בהן חי. הקרסיגירינוס מופיע בסדרה "פארק פרהיסטורי". מדיה וקבצים בנושא קרסיגירינוס בוויקישיתוף קרסיגירינוס, באתר GBIF (באנגלית)
אורניתומימוס

אורניתומימוס (שם מדעי: Ornithomimus; מילולית: "מחקה עוף") הוא סוג של דינוזאור מקבוצת התרופודה שחי בתור הקרטיקון, לפני 66–76 מיליון שנה. הוא נמצא בחפירות ברחבי קנדה וארצות הברית ודמה במראהו לסתרותיומימוס. האורניתומימוס השתייך למשפחת האורניתומימיים שדמו במראם ליענים והיו מהירים מאוד. מעריכים כי האורניתומימוס הגיע לגובה 3.8 מטרים ולמשקל 170 קילוגרם. היה לו צוואר ארוך עם ראש קטן חסר שיניים, רגליים גדולות שנועדו לריצה ובהן שלושה טפרים וזנב ארוך. ייתכן שהם גם כוסו בנוצות לראווה או לבידוד. דינוזאורים אלה נעו בעדרים וחיפשו מזון על הקרקע. הם היו אוכלי כל שניזונו ממגוון פירות, עלים, חרקים, ביצים וחולייתנים קטנים. ייתכן שעם עיניו הגדולות היה מסוגל לראות בחשיכה. האורניתומימוס נראה בסדרה "פארק פרהיסטורי" של נייג'ל מארוון, שם מובאים מספר פרטים לפארק על ידי נייג'ל. האורניתומימוס נראה גם בסדרות "כוכב פרהיסטורי" ו"כשהדינוזאורים שוטטו באמריקה". בנוסף הוא מופיע גם בסרטים "טי-רקס: בחזרה לקרטיקון" ו"העמק של גואנגי". האורניתומימוס מופיע גם במשחקי המחשב "Jurassic Park: Operation Genesis", "Jurassic World: Alive" ו"פארק היורה 3: בניית פארק". מדיה וקבצים בנושא אורניתומימוס בוויקישיתוף אורניתומימוס, באתר האנציקלופדיה של החיים (באנגלית) אורניתומימוס, באתר GBIF (באנגלית) אורניתומימוס, באתר אנציקלופדיה בריטניקה (באנגלית) ערך זה הוא קצרמר בנושא דינוזאורים. אתם מוזמנים לתרום לוויקיפדיה ולהרחיב אותו.
אינסיסיווזאורוס

אינסיסיווזאורוס (שם מדעי: Incisivosaurus; מילולית: "לטאה בעלת שן חותכת") הוא סוג של דינוזאור קטן מקבוצת התרופודה שהיה קרובו הרחוק של האובירפטור, והוא חי בתור הקרטיקון לפני 126 מיליון שנה. מאובני הדינוזאור התגלו בתצורת יישיין שבמחוז ליאונינג, סין. יצור זה היה מכוסה נוצות על פי המחקרים האחרונים, והוא היה בעל מקור קרני עם בליטה דמוית-שן של מכרסם ממנה קיבל את שמו. אורכו הגיע לפחות ממטר. הוא היה בעל גולגולת באורך 10 סנטימטרים בתוכה היו שיניים זעירות רבות מאחורי החותכת הגדולה. היו לו טפרים גדולים שייתכן שכוסו בנוצות וגוף קטן אך מוצק ובעל רגליים דמויות-יען. במראהו הוא היה קרוב לדינוזאורים שהפכו לעופות. היצור היה כנראה צמחוני או אוכל כל שחי בקבוצות קטנות ביערות סין. דינוזאור זה יכול להיות אותו המין של הפרוטארכאופטריקס (Protarchaeopteryx) שחי באותו אזור. מדיה וקבצים בנושא אינסיסיווזאורוס בוויקישיתוף אינסיסיווזאורוס, באתר האנציקלופדיה של החיים (באנגלית) אינסיסיווזאורוס, באתר GBIF (באנגלית)
אמפיקיון

אמפיקיון (שם מדעי: Amphicyon; מילולית: "כלב מעורפל") הוא סוג נכחד של טורף נכחד מהמשפחה כלבי דב, מאבות הכלביים המודרניים, שחי לפני 16.9-2.6 מיליון שנה באמריקה הצפונית, אסיה, דרום אירופה ודרום אפריקה בין המיוקן לפליוקן. יצור זה היה טורף גדול שאורכו הגיע לאורך 2.5 מטרים ושקל מעל 600 קילוגרם, על פי צורות המדידה "המפריזות", בכך הוא היה מהטורפים הגדולים ביותר שהיו מעולם. היצור היה דומה בצורתו לדוב בעל מאפיינים כלביים והיו לו לסתות גדולות, זנב עבה וניבים המזכירים ניבי זאב. ייתכן שהוא היה אוכל-כול כמו הדובים המודרניים והיה כבד מכדי לרדוף אחרי טרף לאורך זמן, מה שלבסוף גרם להיעלמותו. ייתכן שהוא אכל נבלות, חטף טרף מטורפים אחרים או התמקד במינים איטיים כמו הכליקותריום שחי בתקופתו. מעריכים שאכל גם צמחים בנוסף לבשר. נתגלו מינים שונים של האמפיקיון באפריקה, אמריקה הצפונית ואירואסיה. התיארוך המאוחר ביותר שלהם מגיע ל-2.6 מיליון שנה, בסיום הפליוקן. האמפיקיון מופיע בפרק החמישי של הסדרה מפלצות חוזרות לתחייה שם הוא מהווה טורף-על שמסוגל להבריח את הדיאודון, אך הפרטים הצעירים נטרפים על ידי להקת אפיקיונים. מדיה וקבצים בנושא אמפיקיון בוויקישיתוף אמפיקיון, באתר האנציקלופדיה של החיים (באנגלית) אמפיקיון, באתר GBIF (באנגלית)
קלדוסלאכה

קלָדוֹסֶלָאכֶה (שם מדעי: Cladoselache) הוא סוג של כריש נכחד שחי בתור הדבון. הוא שחה באוקיינוסים של אמריקה הצפונית לפני 400–360 מיליון שנה. סוג זה ידוע ממאובנים שנמצאו ליד קליבלנד שבאוהיו, ובהם עצמות משומרות ואף שרידי עור ואפילו איברים פנימיים שהשתמרו, והם המאובנים המשומרים ביותר של דג סחוס. כריש זה שייך לסדרה קדומה של כרישים שנכחדו והיו מראשוני דגי הסחוס. אורכו של כריש זה הגיע ל-1.8 מטרים והוא היה בעל גוף צר שהותאם לתאוצה במים. היה לו זנב רחב וכמה סנפירים גביים נמוכים וחרטום קצר ובעל שיניים חלשות, אך לסתות בעלות עוצמה רבה. לכריש היו שבעה פתחי זימים, ובשונה ממרבית הכרישים, לא היו לו קשקשים. מבנה גופו נועד לנוע במים במהירות ובזריזות וכן להתפתל במקום, דבר שעזר לו להימלט מטורפים כבדים כמו הדנקליאוסטיוס, שהגיע לאורך שישה מטרים. מדיה וקבצים בנושא קלדוסלאכה בוויקישיתוף קלדוסלאכה, באתר האנציקלופדיה של החיים (באנגלית) קלדוסלאכה, באתר GBIF (באנגלית) קלדוסלאכה, באתר אנציקלופדיה בריטניקה (באנגלית) ערך זה הוא קצרמר בנושא בעלי חיים פרה-היסטוריים. אתם מוזמנים לתרום לוויקיפדיה ולהרחיב אותו.
מסטודונזאורוס

מסטודונזאורוס (שם מדעי: Mastodonsaurus; מילולית: "לטאה בעלת שיני חזה") הוא סוג של דו-חיים גדול מהסדרה הנכחדת טמנוספונדילים שחי בטריאס התיכון. יצור זה היה בעל מראה דמוי תנין, והיה בעל חרטום ארוך בצורת משולש, אך מעוגל בקצוות. היו לו עיניים בולטות וזוג ניבים קטנים שבלטו מהלסת התחתונה דרך פתחים קטנים בלסת העליונה. אורך הגולגולת הגיע ל-1.25 מטר ואורך הגוף הגיע ל-4–6 מטרים. ליצור היו גפיים קטנות, אך זנב ארוך ושרירי. המסטודונזאורוס היה טורף מימי שחי בביצות באירופה (בגרמניה, צרפת ואנגליה), רוסיה ואפריקה. הוא ארב לטרף מימי כמו דגים ועט עליו במהירות עם לסתותיו בעלות הניבים. ייתכן שהוא תפס גם טרף יבשתי כמו ארכוזאורים קטנים. יצור זה הופיע במשחק עולם היורה: המשחק. מדיה וקבצים בנושא מסטודונזאורוס בוויקישיתוף מסטודונזאורוס, באתר GBIF (באנגלית)
נאוסטיקואורוס

נאוסטיקואורוס (שם מדעי: Neusticosaurus; משמעות השם "לטאה שוחה") הוא סוג של זוחל ימי שהיה קרוב של הנותוזאורוס. הוא חי במימי הטריאס התיכון ומאובניו נמצאו בגרמניה, שווייץ ואיטליה. יצור זה היה מהקטנים שבבני סדרתו והגיע לאורך של 18 סנטימטרים בלבד. היו לו צוואר ארוך ולסתות קטנות, רגליים קטנות שהותאמו להליכה על הקרקע וזנב ארוך ושרירי. תזונתו הורכבה בעיקר מדגים אותם הוא תפס עם לסתותיו מלאות השיניים. מדיה וקבצים בנושא נאוסטיקואורוס בוויקישיתוף נאוסטיקואורוס, באתר האנציקלופדיה של החיים (באנגלית) נאוסטיקואורוס, באתר GBIF (באנגלית)
כירולפיס

כירוֹלֶפּיס (שם מדעי: Cheirolepis) הוא סוג של דג קדום ממחלקת מקריני סנפיר שחי באמצע ובסוף תור הדבון. מאובניו נמצאו באירופה ובאמריקה הצפונית. יצור זה היה מראשוני מקריני הסנפיר, והוא היה מכוסה בקשקשים עבים ובעל סנפירים גבוהים, הדומים בצורתם לסנפירי הדגים מהמחלקה הנכחדת אקנתודים. אורכו הגיע ל-55 סנטימטרים והיו לו לסתות גדולות, בעלות שיניים קטנות, שיכלו להתרחב כדי לבלוע טרף גדול. היו לדג עיניים גדולות שכנראה עזרו לו לצוד. הוא חי במים מתוקים ברחבי אירופה ואמריקה הצפונית וטרף דגים אחרים או חסרי חוליות. הוא היה יכול לבלוע טרף שגודלו כשני שלישים ממנו. מדיה וקבצים בנושא כירולפיס בוויקישיתוף כירולפיס, באתר GBIF (באנגלית) כירולפיס, באתר אנציקלופדיה בריטניקה (באנגלית) ערך זה הוא קצרמר בנושא בעלי חיים פרה-היסטוריים. אתם מוזמנים לתרום לוויקיפדיה ולהרחיב אותו.
נתניהו: ביוגרפיה

נתניהו: ביוגרפיה הוא ספר ביוגרפי מאת העיתונאי בן כספית, שיצא לאור בשנת 2018 בידיעות ספרים. זהו ספרו השני של כספית אודות בנימין נתניהו; הראשון, "נתניהו: הדרך אל הכוח", ראה אור בשנת 1997. בספרו מתאר כספית את דרכו של נתניהו החל משנות ילדותו ועד לכהונתו כראש ממשלת ישראל בקדנציה הרביעית. כספית מתאר את ילדותו של נתניהו בארצות הברית ובישראל לסירוגין ואת חיי משפחתו, את שירותו בצה"ל, את תפקידיו הדיפלומטיים בארצות הברית ובאו"ם. משם ממשיך כספית לתאר את ראשית דרכו בפוליטיקה הישראלית, את ארבע כהונותיו כראש ממשלת ישראל, ואת הפרשיות השונות בהן היה מעורב. בספר ניתן דגש לאופן שבו ניהל את יחסי החוץ של ישראל מול ארצות הברית והפלסטינים, ליחסיו עם מנהיגי מדינות מובילות, לאופן ולטיב מינוייו לתפקידים בכירים במדינה ובשירותה, להתנהלותו של נתניהו בתחום הביטחון והכלכלה ולמהלכים פוליטיים מרכזיים שביצע. כספית, מתנגד חריף לנתניהו, מנתח את התנהלותו של נתניהו בתפקידים השונים אותם מילא לאורך הקריירה, ומביע דעה אישית על התנהלות זו. הספר מתבסס על תחקיר עיתונאי שביצע כספית במשך למעלה מ-30 שנה, ובפרט על עדויות מפי מקורות, חלקם מחבריו לשעבר של נתניהו וחלקם גם היו ממקורות שלא נחשפו בספר. ב-28 במאי 2020, פורסם שהתסריטאי האמריקאי וזוכה פרס אמי קירק אליס יעבד את הביוגרפיה לסדרת טלוויזיה. הסדרה תיקרא "ביבי" והיא תופק על ידי חברת פרימנטל, באמצעות אבוט-המאירי. עם זאת, נכון ל-2024 הסדרה לא יצאה לפועל. באוקטובר 2021 פורסמה מהדורה מעודכנת של הספר בצל המשבר הפוליטי, משפט נתניהו והקמת ממשלת ישראל השלושים ושש. אריה אלדד, ‏בן כספית בדו קרב לוהט עם אריה אלדד על הביוגרפיה שכתב על נתניהו, באתר מעריב אונליין, 3 בפברואר 2018 אלי חזן, ה”ביוגרפיה” של בן כספית: כשגרפומן נתקף באובססיה, באתר מידה, 28 בפברואר 2018 עופרה עופר אורן, "נתניהו, ביוגרפיה": מה נכתב בפרופיל האישיותי של נתניהו, בבלוג "סופרת ספרים", 15 במרץ 2018 עמית סלונים‏, משחקי הכס כחול-לבן: קשה לדעת אם בן כספית מעריץ את נתניהו או מתעב אותו, באתר וואלה, 28 במרץ 2018 אדם רז, "נתניהו: ביוגרפיה": בן כספית מתעסק בשרה נתניהו ולא בדברים המהותיים, באתר הארץ, 16 במאי 2018 שרה ליבוביץ-דר, ביבי ואני // הסיפורים שהובילו את בן כספית לכתיבת הספר הביוגרפי על בנימין נתניהו, באתר ליברל, 14 במרץ 2018 יונתן כיתאין, ‏כספית: "כל פרשיות נתניהו קשורות לחוסר יכולתו להוציא ארנק", באתר גלובס, 27 בנובמבר 2017 בן כספית, ‏למה לא ביבי, באתר מעריב אונליין, 1 בפברואר 2015 שגיא בן נון‏, תסריטאי נודע יעבד את הביוגרפיה של בן כספית על נתניהו לסדרת טלוויזיה, באתר וואלה, 28 במאי 2020
ז'אן הראשון, רוזן לה מרשה

ז'אן הראשון, רוזן לה מרשה, (בצרפתית: Jean Ier de Bourbon-La Marche;‏ 1344 - 11 ביוני 1393), היה נכדו של לואי הראשון, דוכס בורבון ואב קדמון של אנרי הרביעי, מלך צרפת. ז'אן נולד בשנת 1344, לז'אק הראשון, רוזן לה מרשה ולז'אן דה שאטיון, בתם של איג דה שאטיון וז'אן דה ארגי. בשנת 1362 נהרג אביו במהלך קרב בריגנאי, וזמן קצר לאחר מכן מת גם אחיו הבכור פייר השני, רוזן לה מרשה שנפצע במהלך אותו קרב, וז'אן ירש את נחלותיו ותאריו. ז'אן לקח חלק פעיל במלחמת מאה השנים, והפך למושל לימוזן לאחר שעזר לכבוש אותו מחדש מידי האנגלים. מאוחר יותר, בשנת 1366 הוא הצטרף לברטראן דו גסקלין במסעו לקסטיליה. בשנת 1374מת גיסו בושאר השביעי, רוזן ונדום, וז'אן הפך לרוזן ונדום וקסטרה יחד עם אשתו. ז'אן הצטרף למערכה של שארל השישי, מלך צרפת בשנת 1382 בפלנדריה (שהגיע לשיאו בקרב רוז'בק), ובשנת 1392 נלחם בברטאן. כמו כן הוא בנה מחדש את הטירות של ונדום ולאבארדין. ב-11 ביוני 1393 מת ז'אן בוונדום, ובנו ז'אק השני, רוזן לה מרשה ירש את תאריו. ב-28 בספטמבר 1364 התחתן ז'אן עם קתרין דה ונדום, בתם של ז'אן השישי, רוזן ונדום וז'אן דה פונטיו, ממנה נולדו לו 7 ילדים: ז'אק השני, רוזן לה מרשה (1370–1438) איזבל דה בורבון (1373–לא ידוע) לואי, רוזן ונדום (1376–1446) ז'אן, לורד קארנסי (1378–1457) אן דה בורבון (1380–1408), התחתנה עם ז'אן מוולוה, רוזן מונפנסייה, ולאחריו התחתנה עם לודוויג השביעי, דוכס בוואריה מארי דה בורבון (1386–1463), התחתנה עם ז'אן דה ביינס, לורד קרואה שארלוט דה בורבון, מלכת קפריסין (1388–1422), התחתנה עם יאנוס, מלך קפריסין מדיה וקבצים בנושא ז'אן הראשון, רוזן לה מרשה בוויקישיתוף
אנטלודונטיים

אנטלודונטיים (שם מדעי: Entelodontidae) היא משפחה של מכפילי פרסה שנכחדו, שנראו כמו חזירים גדולים. הם חיו בתחילת האאוקן עד תחילת המיוקן לפני 16–37 מיליון שנה. האנטלודונטיים חיו באמריקה הצפונית ואירואסיה הקדומים והיו גדולים מאוד. הגדולים שבהם היו ה-פראנטלודון (Paraentelodon) והדיאודון (Daeodon) שהגיעו לגובה של 2.1 מטרים בכתפיים ושקלו מעל טון וחצי. פיהם עוצב לאכילה של מגוון מזונות בדומה לחזירים המודרניים, אולם היו להם ניבים גדולים שהזכירו ניבי כלביים ונועדו לחתוך בשר. היו להם רגליים קצרות ופרסות שסועות קטנות. מעל עיניהם היו "יבלות" גדולות בדומה לחזירי היבלות המודרניים. הגם שיכלו להרוג חיה בגודל של פרה, לא ברור אם הם היו טורפים פעילים או אוכלי נבלות. ארכיאותריום (Archaeotherium) Brachyhyops Cypretherium דיאודון (Daeodon) אנטלודון (Entelodon) Eoentelodon פראנטלודון (Paraentelodon) Proentelodon מדיה וקבצים בנושא אנטלודונטיים בוויקישיתוף אנטלודונטיים, באתר האנציקלופדיה של החיים (באנגלית) אנטלודונטיים, באתר GBIF (באנגלית) אנטלודונטיים, באתר אנציקלופדיה בריטניקה (באנגלית)
Yotpo

Yotpo (יוטפו) היא חברת היי-טק ישראלית המפתחת פלטפורמת שיווק לאתרי אינטרנט, המאפשרת יצירת המלצות גולשים, הטמעת תוכן גולשים חזותי ותוכניות תגמולים. נכון ליולי 2018, בחברה 300 עובדים במשרדים בישראל, ארצות הברית, ואנגליה. החברה נוסדה בשנת 2011 על ידי תומר תגרין ועמרי כהן. בינואר 2014 השלימה החברה את סבב הגיוס הראשון שלה, בו גייסה 10.7 מיליון דולר בהשתתפות בלאמברג קפיטל, קרן רודיום ונוספים. ביוני 2015 השלימה החברה את סבב הגיוס השני שלה, בו גייסה 15 מיליון דולר בהשתתפות הקרנות מרקר, ויטנאג' וכמו כן Innovation Endeavors של אריק שמידט ודרור ברמן. ביוני 2016 השלימה החברה את סבב הגיוס השלישי שלה, בו גייסה 22 מיליון דולר והכריזה כי בכוונתה להכפיל את כמות עובדיה בארץ ובחו״ל. בשנת 2017 הודיעה החברה כי תשכור בניין בן 3 קומות ברחוב דוד חכמי בתל אביב, לצורך התרחבות החברה. באותה שנה הודיעה יוטפו על סבב גיוס נוסף, בו הכפילה את סך הגיוסים שלה, שנכון לשנת 2018 עומד על סך 101 מיליון דולר. החברה דורגה במקום החמישי ברשימת ״50 הסטארט-אפים המבטיחים״ לשנת 2018 של עיתון כלכליסט. באוגוסט 2018 החברה הודיעה על רכישת חברת סטארט-אפ אמריקאית בשם Swell Rewards, המפתחת פלטפורמה ליצירת תוכניות תגמול והפניות (Referral marketing) עבור אתרי מסחר אלקטרוני. בינואר 2020 החברה הודיעה על רכישת חברת סטארט-אפ בולגרית בשם SMSBump, העוסקת בשיווק באמצעות הודעות סמס עבור אתרי מסחר אלקטרוני. באוגוסט 2020 גייסה החברה 75 מיליון דולר בהובלת הקרן BVP. במרץ 2021 השלימה החברה את סבב הגיוס השישי שלה, בו גייסה 230 מיליון דולר בשווי של 1.4 מיליארד דולר. בין לקוחות יוטפו ניתן למצוא מותגים כגון GoPro, אוורלסט, חברת הביטוח האמריקאית Esurance ועוד. אתר האינטרנט הרשמי של Yotpo Yotpo, ברשת החברתית פייסבוק Yotpo, ברשת החברתית אקס (טוויטר) "ממימון לעסקים קטנים ועד לאילנות יוחסין מקוונים". כלכליסט - www.calcalist.co.il. 2018-04-18. נבדק ב-2018-04-18. הירשאוגה, אור (2014-01-08). "Yotpo הישראלית הודיעה על השלמת סבב גיוס של 10.7 מיליון דולר". TheMarker. נבדק ב-2018-04-18. "Yotpo מגייסת 15 מיליון דולר, בדרכה לעקוף את Yelp". כלכליסט - www.calcalist.co.il. 2015-06-23. נבדק ב-2018-04-18. רובין, אלירן (2016-06-14). "Yotpo גייסה 22 מיליון דולר - מתכוונת לגייס 250 עובדים". TheMarker. נבדק ב-2018-07-11. שדה, צחי (2017-07-18). "הסטארטאפ "יוטפו" מגייס 170 עובדים בתל אביב". Ynet. נבדק ב-2018-07-11. עידן רבי, יוטפו הישראלית גייסה 51 מיליון ד': "נגדיל את מספר העובדים", באתר Globes "ממימון לעסקים קטנים ועד לאילנות יוחסין מקוונים". כלכליסט - www.calcalist.co.il. 2018-04-18. נבדק ב-2018-07-11. רובין, אלירן (2018-08-09). "בליגה של הגדולות: חברת יוטפו רכשה את הסטארט-אפ האמריקאי Swell Rewards". TheMarker. נבדק ב-2018-10-30. Expanding the Most Robust eCommerce Marketing Platform for Brands, Yotpo, ‏29 בינואר 2020 (באנגלית) הגר רבט, יוטפו הישראלית גייסה 75 מיליון דולר בהובלת בסמר, באתר כלכליסט - www.calcalist.co.il, ‏2020-08-04 גולן חזני, https://www.calcalist.co.il/markets/articles/0,7340,L-3899896,00.html, https://www.calcalist.co.il/markets/articles/0,7340,L-3899896,00.html, ‏21.3.21
ז'אק הראשון, רוזן לה מרשה

ז'אק הראשון, רוזן לה מרשה, (בצרפתית: Jean Ier de Bourbon-La Marche;‏ 1319 - 6 באפריל 1362), היה בנו של לואי הראשון, דוכס בורבון ואב קדמון של אנרי הרביעי, מלך צרפת. ז'אק נולד בשנת 1319, ללואי הראשון, דוכס בורבון ולמארי דה אבסן, בתם של יאן השני, רוזן הולנד ופיליפה מלוקסמבורג. בשנת 1342 לחם ז'אק במלחמת הירושה הברטונית, ובשנת 1346 לחם בקרב קרסי ואף נפצע בו. בשנת 1349 הוא מונה לקפטן הכללי של לנגדוק, ובשנת 1350 הוא נלחם נגד כוחותיו של הנרי מגרוסמונט, דוכס לנקסטר הראשון. בשנת 1354 הוא מונה לקונסטבל של צרפת, אולם בשנת 1356 הוא עזב את תפקידו ויצא להילחם בקרב פואטייה. במהלך הקרב נפצע ז'אק ונפל בשבי האנגלי, שממנו שוחרר רק בהסכם ברטיני בשנת 1360. בשנת 1362 לחם ז'אק בקרב בריגנאי, ונפצע אנושות במהלך הקרב. ב-6 באפריל מת ז'אק בליון, וזמן קצר לאחר מכן מת גם בנו הבכור פייר השני, רוזן לה מרשה שנפצע במהלך אותו קרב, ובנו ז'אן הראשון, רוזן לה מרשה ירש את נחלותיו ותאריו. בשנת 1335 התחתן ז'אק עם ז'אן דה שאטיון, בתם של איג דה שאטיון וז'אן דה ארגי, ממנה נולדו לו 4 ילדים: איזבל דה בורבון (1340–1371), התחתנה עם לואי השני, רוזן של ביומון-או-מיין, ולאחריו התחתנה עם בושאר השביעי, רוזן ונדום פייר השני, רוזן לה מרשה (1342–1362) ז'אן הראשון, רוזן לה מרשה (1344–1393) ז'אק דה בורבון, הברון דה טורי (1346–1417) מדיה וקבצים בנושא ז'אק הראשון, רוזן לה מרשה בוויקישיתוף
יחסי איחוד האמירויות הערביות – סן מרינו

יחסי איחוד האמירויות הערביות–סן מרינו הם היחסים הדיפלומטיים הרשמיים בין איחוד האמירויות הערביות ובין הרפובליקה המרוממת של סן מרינו. היחסים בין שתי המדינות כוננו ב-29 בינואר 2009 בניו יורק בשולי העצרת הכללית של האו"ם. ההסכמים נוסחו במיוחד בערבית. סן מרינו אינה מיוצגת באיחוד האמירויות הערביות בשום דרג, הן בדרג השגרירות והן בדרג הקונסולרי. השגרירות המייצגת שלה באיחוד האמירויות הערביות היא זו המצויה במדריד, בירת ספרד. איחוד האמירויות הערביות אינו מיוצג בסן מרינו בשום דרג, הן בדרג השגרירות והן בדרג הקונסולרי. השגרירות המייצגת שלו בסן מרינו היא זו המצויה ברומא, בירת איטליה. מדיה וקבצים בנושא יחסי איחוד האמירויות הערביות – סן מרינו בוויקישיתוף UAE-SAN MARINO: Diplomatic relations established, איי פי אס, 29 בינואר 2009 Diplomatic Representations of San Marino - United Arab Emirates, משרד החוץ הסן מרינזי Diplomatic Representations accredited to San Marino - United Arab Emirates, משרד החוץ הסן מרינזי
סמסונג גלקסי S9

Samsung Galaxy S9 (בתעתיק לעברית: סמסונג גלקסי אס 9) הוא סמארטפון מבוסס אנדרואיד מבית סמסונג, המהווה את מכשיר הדגל התשיעי של החברה. המכשיר הוכרז ב-24 בפברואר 2018. למכשיר מסך בגודל 5.8 אינץ' ברזולוציית 2960x1440, מצלמה אחורית של 12 מגה-פיקסל עם צמצם כפול המשתנה לפי התאורה 1.5 2.4 /f. מצלמה קדמית של 8 מגה-פיקסל. המכשיר כולל סורק טביעות אצבע, זיהוי פנים, סורק קשתית, וסוללת 3000 מיליאמפר שעה. המכשיר יצא לאור בישראל ב-29 במרץ 2018. סלוגן המכשיר הוא "המצלמה נולדה מחדש". למכשיר יש מסך 5.8 אינץ' ברזולוציית 2960x1440 בטכנולוגיית Super AMOLED. חלקו הקדמי של המסך מצופה בזכוכית גורילה גלאס 5 עמידה בפני שריטות, מצלמה 12 מגה פיקסל בגבו עם טכנולוגיה המאפשרת צילום אחורי ואיטי המשדרת 960 פריימים בשנייה ומבזק LED. המצלמה הקדמית בעלת 8 מגה פיקסל, ובה אפשרות להתמקד על האדם. המכשיר בעל חיישני מצפן, קרבה,NFC ג'יירו, תאוצה, ברומטר וטביעת אצבע. זוג רמקולים סטראופוניים עם Dolby Atmos רזולציית הווידאו היא 2160p@60fps המכשיר כולל מעבד Exynos 9810 4 ליבות Mongoose 3 בתדר 2.9GHz ו4 ליבות Cortex-A55 בתדר 1.9GHz החסכוני במיוחד בחשמל. הזיכרון הפנימי של המכשיר הוא 64, 128 או 256GB. המכשיר ניתן להרחבה על ידי כרטיס SD. למכשיר סוללה בנפח 3,000 מיליאמפר, ומסגרת המכשיר עשויה ממתכת. המכשיר מגיע בצבעים שחור, כחול, אפור, סגול-לילך. גודל המכשיר הוא 147.7 מ"מ לאורך, 68.7 מ"מ לרוחב, 8.5 מ"מ עובי ומשקלו 168 גרם. בדגם הפלוס גודל המכשיר הוא 6.2 אינץ' ומשקלו 189 גרם. זיכרון הראם הועלה ל-6 גיגה בייט. בגב האחורי קיימות שתי מצלמות ונפח הסוללה הוא 3,500 מיליאמפר. סמסונג גלקסי S9 מגיע עם מערכת ההפעלה אנדרואיד 9.0 פאי עם הממשק One UI החדש. המכשיר קצר שבחים רבים בעיתונות הטכנולוגית ונחשב לאחד מהסמארטפונים הטובים ביותר לתקופתו. עיתון הארץ שיבח את המכשיר וציין כי "ה-Samsung Galaxy S9, מכשיר הדגל החדש לבית סמסונג, מספק מצלמה משובחת, איכות שמע מצוינת וסוללה חזקה". סמסונג גלקסי S7 סמסונג גלקסי S10 מדיה וקבצים בנושא סמסונג גלקסי S9 בוויקישיתוף אתר האינטרנט הרשמי של סמסונג גלקסי S9 ישראל SAMSUNG | Galaxy S9+ גלקסי | Galaxy S9 גלקסי, באתר Samsung il(הקישור אינו פעיל) גלקסי S9 | מגזין גאדג'טים, טכנולוגיה ובידור - Gadgety.co.il | גאדג'טי, באתר www.gadgety.co.il Samsung Galaxy S9 - מפרט מלא, באתר מגזין גאדג'טים וטכנולוגיה - Gadgety.co.il | גאדג'טי "סמסונג חשפה רשמית את הגלאקסי S9: הנה כל החידושים". גיקטיים. 2018-02-25. נבדק ב-2018-04-18. גד גניר, תכננתם לרכוש מכשיר בתקופה הקרובה? נראה לנו שמצאנו את הפתרון בשבילכם, באתר הארץ, 1 באפריל 2018 הילוך איטי בסמסונג S9, באתר יוטיוב
Tetrahymena

Tetrahymena (בתעתיק לעברית: טטרהימנה) הוא סוג של חד-תא במערכת הריסנית אשר מיניו מסוגלים, לצורך הישרדות, לשנות את צורת חייהם בין קומנסליזם לפתוגניות. הם נפוצים במקווי מים מים מתוקים. המינים T. thermophila ו-T. pyriformis משמשים כאורגניזם מודל במחקרים ביו-רפואיים. בניגוד לאורגניזמים רבים בהם הזוויג מסווג לזכר ונקבה, מיני ה-Tetrahymena מסוגלים להתרבות בכמה צירופים שונים. למשל T. thermophila בעלי שבעה זוויגים ומסוגלים להתרבות ב-21 צירופים שונים. מדיה וקבצים בנושא Tetrahymena בוויקישיתוף Tetrahymena, באתר ITIS (באנגלית) Tetrahymena, באתר NCBI (באנגלית) Tetrahymena, באתר האנציקלופדיה של החיים (באנגלית) Tetrahymena, באתר GBIF (באנגלית) Elliott, Alfred M. (1973). Biology of Tetrahymena. Dowen, Hutchinson and Ross Inc. ISBN 0-87933-013-9 Selecting; Segment Joining, Gene; Deletion; Cervantes, MD; Hamilton, EP; Xiong, J; Lawson, MJ; Yuan, D; et al. (2013). Selecting One of Several Mating Types through Gene Segment Joining and Deletion in Tetrahymena thermophila. PLoS Biol. 11 (3): e1001518. doi:10.1371/journal.pbio.1001518. ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.